《仙湖歌》
宋代·赵汝燧

湖之绿兮如蓝，湖之明兮如镜。蓝染晴空晚色鲜，镜照天宇秋毫净。

乾坤两间共开辟，鱼鸟四时自飞泳。炎州著脚苦蒸郁，对此恍入清凉境。

其东群木合抱森，观政观鱼连秀阴。濂泉沸甃珠的皪，饮瓢洗我太古心。

其西冰壶爽到骨，晓波澄秋夜印月。藏春园种杂花稠，分得庾梅搀先发。

其南粉雉霄汉横，旋补杨柳沿堤青。上下天光同一碧，我来拈出营新亭。

其北千片石洲石，或虬或凤或剑戟。环流轩馆瘴雾收，檐影倒漾水底日。

葛仙昔炼九转丹，丹成飞上罗浮山。海边亭外春万里，御风忽挹仙翁袂。

翁乘飙车拥霓旌，约我十二楼五城。翁言羽化世已久，问湖风月依旧否。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。